Komisijos komunikatas Tarybai pagal Tarybos direktyvos 2003/96/EB 19 straipsnio 1 dalį (diferencijuoti mokesčių tarifai, taikomi benzinui, kuris platinamas specialiai įrengtose degalinėse) /* KOM/2007/0307 galutinis */





[pic] | EUROPOS BENDRIJŲ KOMISIJA | Briuselis, 7.6.2007 KOM(2007) 307 galutinis KOMISIJOS KOMUNIKATAS TARYBAI pagal Tarybos direktyvos 2003/96/EB 19 straipsnio 1 dalį (diferencijuoti mokesčių tarifai, taikomi benzinui, kuris platinamas specialiai įrengtose degalinėse) 1. Įžanga Pagal Tarybos direktyvos 2003/96/EB[1], pakeičiančios Bendrijos energetikos produktų ir elektros energijos mokesčių struktūrą (toliau – energijos mokesčių direktyva arba direktyva), 19 straipsnio 1 dalį, taip pat kitas direktyvos nuostatas (ypač 5, 15 ir 17 straipsnių) Taryba, Komisijai pasiūlius, gali vieningai leisti bet kuriai valstybei narei (kuri to prašo) toliau atleisti nuo mokesčių arba juos sumažinti dėl ypatingų politinių sumetimų. Prašymą nagrinėja Komisija. Po to ji pateikia pasiūlymą Tarybai arba praneša Tarybai priežastis, dėl kurių nepateikė pasiūlymo leisti šią priemonę. Atsižvelgdama į tai, kad persvarstomos visos nuo energijos mokesčių direktyvos leidžiančios nukrypti nuostatos, kurių galiojimas baigiasi 2006 m. pabaigoje, Danija pateikė prašymą leisti nuo 2007 m. dvejus metus taikyti diferencijuotus akcizo tarifus benzinui, platinamam degalinėse, kuriose įrengtos degalų garų recirkuliavimo sistemos, ir benzinui, platinamam kitose degalinėse, su sąlyga, kad diferencijuotos normos atitinka šioje direktyvoje nustatytus įpareigojimus, ypač minimalias akcizo normas. Prašymas užregistruotas Mokesčių ir muitų sąjungos generaliniame direktorate[2]. Šiuo komunikatu siekiama pranešti Tarybai priežastis, dėl kurių Komisija nesiūlo suteikti prašomo leidimo. 2. Trumpa informacija apie prašymą Danija norėtų taikyti diferencijuotus akcizo tarifus benzinui, kuris platinamas degalinėse, kuriose įrengtos degalų garų recirkuliavimo sistemos, ir kitose degalinėse platinamam benzinui, laikydamasi šioje direktyvoje nustatytų įpareigojimų, ypač minimalių akcizo normų. Šios priemonės tikslas yra skatinti degalines įrengti degalų garų recirkuliavimo sistemas, kurios sumažina į atmosferą išsiskiriančių lakiųjų organinių junginių kiekį ir todėl yra naudinga aplinkai. Prašyme numatyta priemonės galiojimo pabaigos data – 2008 m. gruodžio 31 d. 3. Prašymo aplinkybės Leidžiančios nukrypti nuostatos, kurias Danijai leista taikyti, priimtos 1995 m.[3] ir paskutinį kartą pratęstos 2001 m.[4] 2003 m. jos buvo įtrauktos į energijos mokesčių direktyvą ir turėjo baigti galioti 2006 m. pabaigoje. 2006 m. birželio mėn. Komunikate „ Tarybos direktyvos 2003/96/EB II ir III prieduose nustatytų leidžiančių nukrypti nuostatų, kurios baigia galioti 2006 m. pabaigoje, apžvalga “ (toliau – 2006 m. birželio mėn. komunikatas)[5] Komisija pažymėjo, kad nors tuo metu, kai buvo imtasi šios priemonės, ji galėjo būti naudinga skatinant specialios įrangos įrengimą, logiška, kad ši leidžianti nukrypti nuostata turėtų būti palaipsniui naikinama. Komisija išreiškė nuomonę, kad nuo 2007 m. leidžianti nukrypti nuostata neturėtų būti atnaujinta. Nors Komisija nepasiūlė atnaujinti kurios nors leidžiančios nukrypti nuostatos, nustatytos direktyvos II ir III prieduose, tačiau nurodė, kad valstybės narės galėtų pateikti prašymą vadovaudamosi direktyvos 19 straipsniu, jeigu jos mano, kad dėl ypatingų politinių sumetimų vis dar būtina toliau taikyti leidžiančią nukrypti nuostatą. 4. Komisijos vertinimas Komisija mano, kad lakiųjų organinių junginių (toliau – LOJ), išsiskiriančių pilant degalus į transporto priemones, kontrolė iš esmės yra naudinga gamtai. Tai buvo vėliau patvirtinta nustatant Direktyvos 2001/81/EB[6] tikslus. Be to, atsižvelgdama į naujo teisės akto, susijusio su benzino ir dyzelinio kuro kokybe, pasiūlymą Komisija pareiškė norą artimoje ateityje pateikti kitą pasiūlymą, vėlgi kaip aplinkos apsaugos priemonę, siekdama užtikrinti, kad degalų garų recirkuliavimo būtų imtasi visoje ES[7]. Dėl šių priežasčių 1995 m. Danijai buvo leista pirmą kartą taikyti leidžiančią nukrypti nuostatą, kuri nuo to laiko buvo pratęsta, ir po paskutinio pratęsimo turėjo baigtis 2006 m. (žr. pirmiau). Remiantis pateikta informacija, priėmus priemonę, 1802 degalinės iš 1843 sumontavo specialią įrangą, o tai reiškia 97 % degalinių. Per 11 metų, kuriais buvo taikomi diferencijuoti tarifai, priemonės teigiamas poveikis nebuvo tiesioginis. Poveikis mažėjo paskutiniais šešeriais metais, per kuriuos sistema buvo įrengta tik 180 degalinių (41 degalinėje įrangos nebuvo). 2006 m. įrangą sumontavo tik 15 degalinių, lyginant su 437 degalinėmis 1996 m. Todėl atrodo, kad leidžiančios nukrypti nuostatos galimybės yra beveik išnaudotos. Atsižvelgiant į prieš tai aprašytą dabartinę situaciją Danijoje, neatrodo, kad priemonė yra proporcinga jos tikslui, kuris liko nepasikeitęs. Daugelyje degalinių, kuriose įranga buvo sumontuota anksčiau, investicinės išlaidos jau nurašytos, ir visų pirma dėl prabėgusio laiko, pirmą kartą leidus taikyti leidžiančią nukrypti nuostatą. Todėl Danijos prašoma priemonė dėl mažesnio tarifo už standartinį nacionalinį akcizo tarifą taikymo benzinui, kuris platinamas degalinėse, kuriose įrengtos degalų garų recirkuliavimo sistemos, reikštų nepagrįstą naudą daugeliui degalinių, jau šiandien turinčių šias sistemas. Todėl minėtas tikslas daugiau nebepateisina šios priemonės. Pirmiau išdėstyti argumentai taip pat reiškia, kad priemonė yra neproporcinga tiek, kiek nagrinėjamuoju tikslu visas dėmesys sutelkiamas į įrangą nedaugelyje likusių degalinių (41 degalinė), t. y. dabar jos yra atitinkamai skatinamos. 5. IšVADA Net ir pripažindama, kad LOJ, išsiskiriančių pildant transporto priemones degalais, kontrolė yra ekologiškai pagrįsta,[8] Komisija mano, kad Danijos pateikti argumentai nebegali pagrįsti būtinybės toliau taikyti nuo Bendrijos taisyklių dėl akcizų suderinimo, kaip nustatyta Direktyvoje 2003/96/EB, leidžiančias nukrypti nuostatas. Jeigu Danija manytų, kad reikalinga toliau skatinti įrangos sumontavimą degalinėse, su sąlyga, kad visais požiūriais būtų laikomasi Bendrijos teisės aktų,[9] ji galėtų imtis tinkamesnių priemonių (tiek savo pobūdžiu, tiek aprėptimi), kurios nenumatytų netinkamo atleidimo nuo suderintų mokesčių. Todėl Komisija nesiūlo suteikti prašomo leidimo . [1] 2003 m. spalio 27 d. Tarybos direktyva 2003/96/EB, pakeičianti Bendrijos energetikos produktų ir elektros energijos mokesčių struktūrą (OL L 283, 2003 10 31, p. 51); Direktyva su paskutiniais pakeitimais, padarytais direktyvomis 2004/74/EB ir 2004/75/EB (OL L 157, 2004 4 30, p. 87 ir 100). [2] Prašymas užregistruotas 2006 m. lapkričio 13 d. [3] 1995 m. gruod˛io 22 d. Tarybos sprendimas 95/585/EB. [4] 2001 m. kovo 12 d. Tarybos sprendimas 2001/224/EB dėl sumažintų akcizų tarifų ir atleidimo nuo akcizų tam tikroms mineralinėms alyvoms, kai jos naudojamos pagal specialią paskirtį (OL L 84, 2001 3 23, p. 23). [5] 2006 m. birželio 30 d. COM(2006)342 Tarybos direktyvos 2003/96/EB II ir III prieduose nustatytų leidžiančių nukrypti nuostatų, kurios baigia galioti 2006 m. pabaigoje, apžvalga. [6] 2001 m. spalio 23 d. Direktyva 2001/81/EB dėl tam tikrų atmosferos teršalų išmetimo nacionalinių ribų (OL L 309, p. 22). [7] Cf. COM(2007)18 galutinis (2), p. 8. [8] Cf. Komisijos vertinimo pirmąją pastraipą ir joje pateiktas nuorodas. [9] Įskaitant valstybės pagalbą reglamentuojančias taisykles.